KOMISJONI RAKENDUSOTSUS (EL) 2017/204,

3. veebruar 2017,

millega lubatakse liikmesriikidel ette näha ajutine erand teatavatest nõukogu direktiivi 2000/29/EÜ sätetest seoses Ameerika Ühendriikidest pärit või Ameerika Ühendriikides töödeldud saarepuiduga ja tunnistatakse kehtetuks rakendusotsus (EL) 2015/2416, millega tunnistatakse teatavad Ameerika Ühendriikide alad vabaks taimekahjurist Agrilus planipennis Fairmaire

(teatavaks tehtud numbri C(2017) 420 all)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 15 lõike 1 esimest taanet ning IV lisa A osa I jao punkte 2.3, 2.4 ja 2.5,

ning arvestades järgmist:

Ameerika Ühendriigid on taotlenud selliste menetluste kogumi tunnustamist, millega koos saavutatakse samasugune taimekaitse tase, mis on nõutav direktiivi 2000/29/EÜ IV lisa A osa I jao punkti 2.3 kohaselt.

Ameerika Ühendriikide esitatud ametlikust teabest nähtub, et tänu puidu töötlemise ajal kasutatud integreeritud süsteemidel põhinevale lähenemisviisile on kahjurist Agrilus planipennis Fairmaire tingitud nakatumise oht kõrvaldatud.

Selleks et tagada käesoleva otsusega kehtestatud meetmete asjakohasuse õigeaegne läbivaatamine, on asjakohane piirata erandi kehtivusaega kuni 30. juunini 2018.

ON VASTU VÕTNUD KÄESOLEVA OTSUSE:

Artikkel 1

Luba erandi tegemiseks

Erandina direktiivi 2000/29/EÜ artikli 5 lõikest 1 koostoimes kõnealuse direktiivi IV lisa A osa I jao punktiga 2.3 võivad liikmesriigid lubada oma territooriumile tuua Ameerika Ühendriikidest pärit või seal töödeldud saarepuitu (perekonna Fraxinus L. puude puit, edaspidi „kõnealune puit“), mis enne Ameerika Ühendriikidest välja vedamist vastab käesoleva otsuse lisas sätestatud tingimustele.

Artikkel 2

Fütosanitaarsertifikaat

1. Vastavalt direktiivi 2000/29/EÜ artikli 13a lõigetele 3 ja 4 peab kõnealuse puiduga olema kaasas Ameerika Ühendriikides välja antud fütosanitaarsertifikaat, milles kinnitatakse kahjulike organismide puudumist pärast kontrolli.

2. Fütosanitaarsertifikaadi pealkirja „Täiendav deklaratsioon“ all tuleb esitada järgmised elemendid:

Artikkel 3

Impordiaruanne

Importiv liikmesriik esitab iga aasta 31. detsembriks komisjonile ja teistele liikmesriikidele teabe kõnealuse aasta jooksul käesoleva otsuse kohaselt imporditud kõnealuse puidu saadetiste koguse kohta.

Artikkel 4

Nõuetele mittevastavusest teatamine

Liikmesriigid teavitavad komisjoni ja teisi liikmesriike igast saadetisest, mis ei vasta käesolevale otsusele. Selline teave tuleb esitada hiljemalt kahe tööpäeva jooksul pärast sellise saadetise kinnipidamist.

Artikkel 5

Rakendusotsuse (EL) 2015/2416 kehtetuks tunnistamine

Rakendusotsus (EL) 2015/2416 tunnistatakse kehtetuks.

Artikkel 6

Kehtivusaja lõpp

Käesolev otsus kehtib kuni 30. juunini 2018.

Artikkel 7

Adressaadid

Käesolev otsus on adresseeritud liikmesriikidele.

(1) EÜT L 169, 10.7.2000, lk 1.

(2) Komisjoni 17. detsembri 2015. aasta rakendusotsus (EL) 2015/2416, millega tunnistatakse teatavad Ameerika Ühendriikide alad vabaks taimekahjustajast Agrilus planipennis Fairmaire (ELT L 333, 19.12.2015, lk 128).

LISA

1. Töötlemisnõuded

Kõnealuse puidu töötlemine peab vastama kõigile järgmistele nõuetele.

a) Koorimine Kõnealune puit on kooritud, kuid võib esineda silmaga selgesti eristatavaid eraldi asetsevaid väikesi kooretükke, mis peavad vastama ühele järgmistest tingimustest: a) tükikeste laius on (pikkusest olenemata) alla 3 cm või b) kui tükikeste laius on üle 3 cm, ei ületa neist ühegi kogupindala 50 cm2.

b) Saagimine Kõnealune saepuit on toodetud kooritud ümarpuidust.

c) Kuumtöötlemine Kõnealust puitu on kuumutatud vähemalt 71 °C juures 1 200 minutit kuumutuskambris, mille on nõuetele vastavaks tunnistanud Ameerika Ühendriikide põllumajandusministeeriumi looma- ja taimetervise kontrolli teenistus (Animal and Plant Health Inspection Service, APHIS) või APHISe heaks kiidetud asutus.

d) Kuivatamine Kõnealust puitu kuivatatakse vähemalt kaks nädalat, järgides APHISe heaks kiidetud tööstusliku kuivatamise kava. Puidu lõplik niiskusesisaldus ei tohi ületada 10 % kuivainest.

2. Nõuded rajatistele

Kõnealune puit peab olema toodetud, käideldud või ladustatud rajatises, mis vastab kõigile järgmistele nõuetele:

a) see on APHISe ametlikult heaks kiidetud vastavalt APHISe sertifitseerimiskavale seoses kahjuliku organismiga Agrilus planipennis Fairmaire;

b) see on registreeritud APHISe veebisaidil avaldatud andmebaasis;

c) APHIS või APHISe heaks kiidetud asutus auditeerib seda vähemalt kord kuus ning on tehtud järeldus, et rajatis vastab käesoleva lisa nõuetele;

d) kõnealuse puidu töötlemiseks kasutatavaid seadmeid kalibreeritakse järjepidevalt vastavalt seadme käitamisjuhendile;

e) APHISe või APHISe heaks kiidetud asutuse kontrolli jaoks registreeritakse rajatises tehtavad toimingud, kaasa arvatud töötlemise kestus, temperatuurid töötlemise ajal ja lõplik niiskusesisaldus iga eksporditava pakme kohta.

3. Märgistamine

Kõnealuse puidu igal pakmel peab olema nähtavalt esitatud pakme number ja märgis, millel on „HT-KD“ või „Heat Treated-Kiln Dried“ (kuumtöödeldud – kuivatis kuivatatud). Kõnealuse märgise annab välja või selle väljaandmist kontrollib heakskiidetud rajatises selleks määratud ametnik, kes on kontrollinud, et punktis 1 sätestatud töötlemisnõuded ja punktis 2 sätestatud rajatistele kehtestatud nõuded on täidetud.

4. Ekspordieelne kontroll

APHIS või APHISe ametlikult heaks kiidetud asutus peab liitu saadetavat kõnealust puitu kontrollima, et kindlaks teha, kas enne eksportimist on selle suhtes tehtud kõik fütosanitaarmenetlused ja võetud kõik meetmed, mille alusel võib järeldada, et puit on vaba kahjulikust organismist Agrilus planipennis Fairmaire.